Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение и допълнение на 
закона за борба с трафика на хора

(Обн., ДВ., бр. 46 от 2003 г.; изм. и доп., бр.86 от 2005 г., бр. 33 от 2008 г., бр. 74 от 2009 г., бр. 68 и 84 от 2013 г., бр. 79 от 2015 г. и бр. 24 от 2018 г.)

§ 1. В чл. 2, т. 2 след думата „хора“ се добавя „и приюти за последваща реинтеграция“.
§ 2. В чл. 3, ал. 1 след думата „приютите“ се добавя „по чл. 9, 
ал. 1, т. 1“.
§ 3. В чл. 4 се правят следните изменения и допълнения:
1. В ал. 2 думите „заместник-председател на Държавна агенция "Национална сигурност" и запетаята след тях се заличават.
2. В ал. 4 след думите „Националната комисия” се поставя запетая, добавя се „при условията и по реда, определени с правилника по ал. 6“ и се поставя запетая.
3. Създава се ал. 7:
„(7) Националната комисия е със статут на национален орган за докладване по смисъла на чл. 19 от Директива 2011/36/ЕС на Европейския парламент и на Съвета от 5 април 2011 година относно предотвратяването и борбата с трафика на хора и защитата на жертвите от него и за замяна на Рамково решение 2002/629/ПВР на Съвета (ОВ, L 101 от 15 април 2011 г.).“
§ 4. В чл. 5 се правят следните изменения и допълнения:
1. В ал. 2 думите „на Държавна агенция „Национална сигурност“ и запетаята след тях се заличават.
2. В ал. 3, изречение първо думите „При необходимост“ се заличават, а накрая се добавя „при условията и по реда, определени с правилника по чл. 4, ал. 6“.
§ 5. В чл. 6 изречение второ се заличава.
§ 6. В чл. 7 се правят следните изменения и допълнения:
1. В т. 2 думите „определя и ръководи“ се заменят с „координира“.
2. Създава се т. 10:
„10. координира изпълнението на Националния механизъм за насочване и подпомагане на жертви на трафик на хора;“.
3. Създава се т. 11:
„11. за изпълнение на правомощията си и в качеството на национален орган за докладване изисква и получава информация от други държавни органи, физически и юридически лица, както и от неправителствени организации, които имат отношение към борбата с трафика на хора.”
§ 7. В чл. 8 се правят следните изменения и допълнения:
1. В т. 2 след думите „на региона“ се добавя „и отчитат изпълнението на дейността си пред Националната комисия и кмета на шестмесечие и годишно“.
2. В т. 3 след думата „националната“ се добавя „и на съгласуваната с Националната комисия местна“.
3. точка 5 се отменя.
§ 8. В заглавието на глава трета след думата „настаняване“ се поставя запетая и се добавя „приюти за последваща реинтеграция“.
§ 9. В чл. 9 се правят следните изменения и допълнения:
1. В ал. 1:
а) в основния текст след думите „трафика на хора“ се добавя 
„и приютите за последваща реинтеграция“;
б) в т. 1 след думите „Националната комисия“ се добавя „по нейна инициатива или“.
2. В ал. 2, изречение второ думите „до 10“ се заменят с „не по-малко от 30“, а след думите „при условията и по реда“ се добавя „на този закон и“ и запетаята пред думата „определени” за заличава.
3. В ал. 3 думите „по ал. 2“ се заменят с „на настаняване“, думите 
„с 30 дни“ се заличават, а след думите „по предложение на“ се добавя „съответния приют“.

§ 10. В чл. 10 се създава т. 5:
„5. в срока по чл. 9, ал. 2 осигуряват безплатна правна помощ и подходяща езикова помощ, ако настаненото лице не владее български език.“
§ 11. В чл. 11 ал. 1 се изменя така:
„(1) Националната комисия създава центрове за закрила и помощ на жертвите на трафика на хора, наричани по-нататък "центровете“.”
§ 12. В чл. 14, в т. 1 и 3 думите „предприема и“ се заличават.
§ 13. В чл. 16 след думите „в чужбина“ се добавя „в сътрудничество с администрацията на Националната комисия и по реда, определен с Националния механизъм за насочване и подпомагане на жертви на трафик на хора“ и се поставя запетая.
§ 14. В чл. 24 се правят следните изменения:
1. Алинея 1 се изменя така:
„(1) Органите по закрила на детето, определени от Закона за закрила на детето, предприемат необходимите мерки за закрила на детето - жертва на трафик на хора, с оглед на гарантирането на неговите права.“
2. Алинея 2 се отменя.

Законът е приет от 44-ото Народно събрание на …………………… 2019 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

М  О  Т  И  В  И

към проекта на Закон за изменение и допълнение на 
Закона за борба с трафика на хора

Предложените изменения и допълнения в Закона за борба с трафика на хора (ЗБТХ) са продиктувани от необходимостта за спазване на международните правни инструменти, по които България е страна, както и от нуждата да се отстранят противоречия в разпоредби, които практиката е доказала за неприложими. Промените са свързани с развитието в институционалната рамка за противодействие на трафика на хора, както и с приетия от Министерски съвет Национален механизъм за насочване и подпомагане на жертви на трафик.

А) Промените, свързани с привеждане на националното законодателство с изискванията на международните правни норми
Промените, свързани с привеждане на националното законодателство с изискванията на международните правни норми, са породени от необходимостта за ефективно прилагане на Конвенцията на Съвета на Европа за борба с трафика на хора, наричана по-нататък „Конвенцията”, ратифицирана със закон, приет от 40-ото Народно събрание на 7 март 2007 г. (ДВ, бр. 24 от 2007 г.). Конвенцията на Съвета на Европа за борба с трафика на хора въвежда наднационални минимални стандарти и механизми за третиране жертвите на трафик, както и за оказването на необходимата им подкрепа и закрила. Конвенцията, която е в сила за Република България от 2007 г., предвижда т. нар. период за възстановяване и размисъл, който се предоставя на жертвите на трафик на хора за първоначално възстановяване след травмата, причинена от трафика и експлоатацията, за прекъсване на връзките с трафиканта, както и за вземане на съзнателно и информирано решение дали да съдействат за наказателното преследване на дееца.
С цел спазване на международните ангажименти, както и на препоръките на Експертната група за борба с трафика на хора (ГРЕТА) - част от Механизма за оценка на Съвета на Европа, отправени към Република България, националното законодателство следва да отрази посочения стандарт и да осигури съответната защита на правата на жертвите на трафик на хора, което поражда необходимостта за изменения и допълнения на Закона за борба с трафика на хора и на Правилника за приютите за временно настаняване и центровете за закрила и помощ на жертвите на трафика на хора.
Констатирайки, че стандартите на Конвенцията са намерили място в съдържателния аспект в закона, настоящите предложения за изменения и допълнения на ЗБТХ включват уточнение, че срокът за настаняване, съответно за възстановяване на жертвата, е минимално посоченият от Конвенцията 30-дневен срок, както и допълване на правата, от които жертвата на трафик може да се ползва в този срок. Допълването на правата с правото на правна и езикова помощ е продиктувано от духа на Конвенцията, като то ще се предоставя в рамките на услугите, от които се ползва жертвата по време на нейния престой в приют за временно настаняване на жертви на трафик на хора.  
Важен момент в промените е регламентирането на международноправния статут на Националната комисия за борба с трафика на хора (НКБТХ) като национален орган за докладване. 
Досега НКБТХ изпълнява тази функция, което налага необходимостта статутът да бъде уреден и на законодателно ниво.

Б) Промени, свързани с необходимостта от актуализиране на институционалната рамка за противодействие на трафика на хора 
и закрила за жертвите
Тези промени могат да бъдат обособени в няколко насоки:
Част от промените са свързани с достигнатия от дългогодишната практика на НКБТХ и нейните партньори на национално и международно равнище извод, че след първоначалното възстановяване на жертвите и с оглед на постигането на устойчивост на постигнатите резултати има необходимост от предоставяне на специфична грижа за жертвите в лицето на услуга за последваща реинтеграция. Във връзка с това се предлага създаването на законовата възможност да се откриват специализирани приюти за последваща реинтеграция на жертви на трафик на хора. Издръжката на откритите от НКБТХ приюти за последваща реинтеграция ще се осигурява в рамките на възможностите на бюджета на НКБТХ, като предложеното допълнение на ЗБТХ няма да доведе до въздействие върху държавния бюджет.

Другите промени са пряко свързани с Решение на Министерския съвет от 20 юли 2016 г., с което бе утвърден Национален механизъм за насочване и подпомагане на жертви на трафик на хора (НМН). Втората неизменна стъпка е след това да се уреди на законодателно равнище координаторската роля на НКБТХ по изпълнението на НМН. С настоящия Закон за изменение и допълнение на ЗБТХ се определя и основната роля на НКБТХ по събиране и анализ на данни, свързани с борбата с трафика на хора и закрила на жертвите. 

В) Промени, свързани с отстраняването на неефективни и неприложими текстове в ЗБТХ
С оглед на практиката по прилагане на Закона за борба с трафика на хора и след констатации на Главния инспекторат към Министерския съвет стана ясно, че в закона са налице неефективни, неприложими текстове и/или неточни такива.
След разискване е взето решение от състава на НКБТХ да отпадне представителят на Държавна агенция „Национална сигурност” във връзка с измененията в Закона за ДАНС през 2015 г., според които от дейността на ДАНС е премахната борбата с трафика на хора. С оглед на това и по инициатива на ръководството на ДАНС настоящият ЗИД предлага представителят на ДАНС да отпадне от състава на НКБТХ.  
Наред с изложеното проектът на ЗИД на ЗБТХ има за цел да отстрани неточности в уредбата, да поясни разпоредби и да направи технически редакционни изменения, чрез които се изяснява, че:
- Държавният бюджет осигурява издръжката само на създадените от НКБТХ приюти и центрове (чл. 3).
- Участието на неправителствени организации в заседанията на НКБТХ се урежда в Правилника за организацията и дейността на НКБТХ 
(чл. 4, ал. 4).
- Промените в чл. 7 и 14 целят да пояснят координаторската роля на  НКБТХ и една от основните й функции – да събира и да анализира данни във връзка с трафика на хора. Изключително важно е законът да уточни, че практиките за превенция на НКБТХ и на нейната администрация се простират в рамките на нейната компетентност. Националната комисия за борба с трафика на хора участва активно в създадените от други водещи ведомства превенционни мерки.
- Дейността на местните комисии по изработване, съответно съгласуване, на местни политики за борбата с трафика на хора и отчитането на изпълнението е закрепено с промените в чл. 8. 
- Приютите и центровете следва да могат да се откриват и по инициатива на НКБТХ, когато има предпоставки за това. Тъй като издръжката им се осигурява от бюджета на НКБТХ, промяната няма да доведе до въздействие върху държавния бюджет (чл. 9, ал. 1, т. 1 и чл. 11).
- Промените в чл. 24 целят внасяне на яснота по отношение оказването на помощ и закрила на деца - жертви на трафик, което включва и аспекта по издирване на техните семейства. Приютите и центровете нямат необходимия капацитет за издирване на семействата и проследяване на родствени връзки. 
С оглед на динамиката на престъпленията, надграждането на цялостната система за противодействие на престъпленията в последните 
15 години, както и развиването на системата за подкрепа и закрила на жертвите, от съществено значение и основна цел е ЗБТХ да бъде синхронизиран и да отговаря на действителността, в която работят професионалистите, отчитайки т. нар. подход, в който потърпевшото лице и неговите нужди са в основата на мултидисциплинарната работа (“victim centered approach“), както и да отразява добрите практики и препоръки на международните правни документи, на ГРЕТА и на Главния инспекторат към Министерския съвет.
Приемането на предложения законопроект ще доведе до по-голяма яснота при прилагането на разпоредбите на ЗБТХ, до осигуряване на прозрачност на извършвания контрол върху дейностите, регламентирани с него, и до изпълнение на ангажиментите на страната ни по прилагането на Конвенцията на Съвета на Европа за борба с трафика на хора.

МИНИСТЪР-ПРЕДСЕДАТЕЛ:

(Бойко Борисов)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2019 г.	
ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦВЕТА КАРАЯНЧЕВА

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2019 г. проект на Закон за изменение и допълнение на Закона за борба с трафика на хора.

Приложения: 
1. Мотиви към проекта на Закон за изменение и допълнение на Закона за борба с трафика на хора.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите предложения от обществените консултации.

МИНИСТЪР-ПРЕДСЕДАТЕЛ:

  (Бойко Борисов)